ออรังเซพ จักรพรรดิที่รวยสุดในโลก
หากถามว่าคนที่รวยสุดในโลกคือใคร คงต้องถามว่ารวยที่สุดในช่วงเวลาไหน ณ วันนี้อาจเป็นเจฟฟ์ เบโซส ผู้ก่อตั้ง Amazon (ทรัพย์สินประมาณ 3.26 ล้านล้านบาท) ในเดือนหน้าอาจเป็นบิล เกตส์ ผู้ก่อตั้ง Microsoft (ทรัพย์สินประมาณ 2.97 ล้านล้านบาท) แต่หากย้อนกลับไปประมาณปีค.ศ. 1700 คนที่รวยที่สุดในโลกคือ “จักรพรรดิออรังเซพ”  อองรังเซพรวยแค่ไหน?
28 ธ.ค. 2560

ออรังเซพ จักรพรรดิที่รวยสุดในโลก / โดย ลงทุนแมน
หากถามว่าคนที่รวยสุดในโลกคือใคร
คงต้องถามว่ารวยที่สุดในช่วงเวลาไหน
ณ วันนี้อาจเป็นเจฟฟ์ เบโซส ผู้ก่อตั้ง Amazon (ทรัพย์สินประมาณ 3.26 ล้านล้านบาท)
ในเดือนหน้าอาจเป็นบิลล์ เกตส์ ผู้ก่อตั้ง Microsoft (ทรัพย์สินประมาณ 2.97 ล้านล้านบาท)
แต่หากย้อนกลับไปประมาณปี ค.ศ. 1700
คนที่รวยที่สุดในโลกคือ “จักรพรรดิออรังเซพ”
ออรังเซพ รวยแค่ไหน?
ถ้าคิดว่าในสมัยนั้นกษัตริย์เป็นเจ้าของทรัพย์สินของประเทศโดยพฤตินัย
ออรังเซพ จะมีทรัพย์สินประมาณ 2.94 ล้านล้านบาท มูลค่าของทรัพย์สินใกล้เคียงกับบิล เกตส์
แต่หากปรับตัวเลขตามอัตราเงินเฟ้อมาจนถึงปี 2017 ทรัพย์สินของออรังเซพจะมีมูลค่าเท่ากับประมาณ 8,419 ล้านล้านบาท คิดเป็นประมาณ 1 ใน 4 ของ GDP โลกในปีค.ศ. 1700
มากกว่าบิล เกตส์ 2,835 เท่า
ออรังเซพเป็นใคร?
ออรังเซพเป็นจักรพรรดิของอินเดีย ในราชวงศ์โมกุล ครองราชสมบัติเป็นเวลา 49 ปี ตั้งแต่ปี ค.ศ. 1658-1707
เทียบกับอยุธยา คือสมัยสมเด็จพระนารายณ์มหาราช
เทียบกับจีน คือสมัยราชวงศ์ชิง ของจักรพรรดิคังซี
ออรังเซพเป็นจักรพรรดินักรบที่เข้มแข็งมาก ในสมัยของพระองค์ อำนาจของอินเดียแผ่ขยายไปจนยิ่งใหญ่กว่าประเทศจีนเสียอีก
ออรังเซพปกครองดินแดน 4 ล้านล้านตารางเมตร เท่ากับพื้นที่ของสนามบินสุวรรณภูมิ 125,000 แห่งเรียงต่อกัน ปกครองประชากร 158 ล้านคน คิดเป็นประชากรประมาณ 24.7% ของประชากรโลก ณ ขณะนั้น
หลายท่านอาจไม่รู้จักออรังเซพ แต่อาจจะรู้จักสุสานที่ฝังแม่ของพระองค์
พระมารดาของออรังเซพมีพระนามว่ามุมตัส มาฮาล
มุมตัส มาฮาล เป็นชื่อพระราชทาน มีความหมายว่า อัญมณีแห่งราชวงศ์ เป็นที่มาของชื่อ ทัชมาฮาล (Taj Mahal) หนึ่งในเจ็ดสิ่งมหัศจรรย์ของโลกยุคใหม่ สุสานหินอ่อนที่เป็นสถาปัตยกรรมแห่งความรักที่สวยที่สุดในโลก
ส่วนพระบิดาของออรังเซพคือจักรพรรดิชาห์ จาฮาน
ชาห์ จาฮานมีโอรสและธิดารวม 6 พระองค์ด้วยกัน โดยออรังเซพคือโอรสลำดับที่ 3
แต่โอรสที่ชาห์ จาฮานโปรดที่สุดคือ ดาราห์ซึ่งเป็นโอรสองค์โต
ชาห์ จาฮานโปรดดาราห์ แต่ไม่ได้โปรดออรังเซพ
แล้วออรังเซพขึ้นครองราชย์ได้อย่างไร?
ในปีค.ศ. 1658 เกิดสงครามชิงอำนาจในประเทศอินเดีย
สงครามแบ่งออกเป็น 2 ฝ่าย
ฝ่ายหนึ่งคือชาห์ จาฮาน และดาราห์ กษัตริย์และรัชทายาทอันดับ 1
ส่วนอีกฝ่ายคือทัพกบฏของออรังเซพ และมูรัด โอรสลำดับที่ 3 และ 4 ของชาห์
ออรังเซพและมูรัด มีข้อตกลงกันว่าหลังจากโค่นบัลลังก์ของบิดาได้เมื่อไหร่ ทั้ง 2 จะแบ่งดินแดนกันปกครอง
ออรังเซพเป็นนักรบที่เข้มแข็งมาก กองทัพของพระองค์ได้รับการฝึกฝนกันมาอย่างดี
ศึกสายเลือดนี้ดำเนินไปเพียง 2-3 เดือน..
ทัพกบฏของออรังเซพและมูรัดก็เป็นฝ่ายได้รับชัยชนะ
ออรังเซพสั่งประหารดาราห์ พระเชษฐาคนโตของพระองค์เอง
จากนั้นยังสั่งคุมขังชาห์ จาฮาน ผู้เป็นพระบิดา
ยังไม่จบเพียงเท่านั้น..
ไม่เพียงประหารพระเชษฐาและสั่งขังพระบิดา ออรังเซพยังหักหลังมูรัด พระอนุชาของพระองค์ที่เป็นพันธมิตรร่วมรบกันมา
ออรังเซพสั่งคุมขังมูรัด และสั่งประหารเขาในอีก 3 ปีถัดมา
เป็นที่เล่าขานกันว่า ออรังเซพยังพอมีน้ำใจให้กับบิดา โดยให้บิดาถูกคุมขังอยู่ในคุกที่มองไปเห็นทัชมาฮาล ซึ่งเป็นสุสานที่ฝังมารดาของพระองค์เอง
พระเจ้าชาห์ถูกคุมขังอยู่ได้ 8 ปี ก็ป่วยหนัก และเสร็จสวรรคต พระชนมพรรษา 74 พรรษา
พระศพของชาห์ถูกฝังที่ทัชมาฮาล เคียงข้างพระมเหสีสุดที่รักของพระองค์
หลังสังหารพี่น้องและจำคุกบิดา ออรังเซพปกครองประเทศอินเดียยาวนานถึง 49 ปี
ออรังเซพแม้โหดเหี้ยม แต่พระองค์เป็นทั้งยอดนักรบ และยอดนักปกครองที่ยิ่งใหญ่แห่งราชวงศ์โมกุล
ในรัชสมัยของพระองค์ อินเดียแซงจีนขึ้นเป็นมหาอำนาจ เป็นประเทศที่มั่งคั่งที่สุดในโลก
พระองค์มีทรัพย์สิน 1 ใน 4 ของโลก และปกครองประชากร 1 ใน 4 ของโลก
แต่เรื่องที่น่าสนใจคือ..
มีข้อสันนิษฐานว่า ถึงแม้พระองค์จะร่ำรวยและทรงอำนาจที่สุดบนแผ่นดิน
พระองค์กลับไม่ได้มีความสุขในชีวิตเลย..
ก่อนที่ออรังเซพจะเสด็จสวรรคต พระองค์กล่าวกับอาซาม ผู้เป็นบุตรชายว่า
“ฉันมาและไปเหมือนคนแปลกหน้า (I came alone and I go as a stranger)
ฉันไม่รู้ว่าฉันเป็นใคร (I do not know who I am,)
และที่ผ่านมาฉันได้ทำอะไรไป (nor what I have been doing)”
พระเจ้าออรังเซพเสด็จสวรรคต พระชนมพรรษา 88 พรรษา
ความรวย อาจจะเป็นความฝันของคนส่วนใหญ่ในสังคม
เราทำงานเพราะอยากรวย
เราลงทุนเพราะอยากรวย
เราอยากรวย เพราะเชื่อว่าความรวยน่าจะนำมาซึ่งความสุข
แต่ชีวิตของพระเจ้าออรังเซพอาจสะท้อนให้เราเห็นว่า..
คนที่รวยที่สุดในโลก
อาจไม่ใช่คนที่มีความสุขที่สุดในโลกก็เป็นได้..
แล้วอะไรคือความสุขที่แท้จริง?
----------------------
ใครอยากอ่านบทความของลงทุนแมนในยุคแรกๆ ติดตามได้ในหนังสือ ลงทุนแมน 1.0 หาซื้อได้ที่ ร้านหนังสือชั้นนำได้แล้ววันนี้ หรือ สั่งซื้อออนไลน์ได้ที่เว็บไซต์ SE-ED 
----------------------
Reference
-
-
-